डीसीए प्रशिक्षकमा चौधरी
घरेलु प्रतियोगिताको ठूलो र चर्चित धनगढी प्रिमियर लिग (डीपीएल) को आयोजक संस्था धनगढी क्रिकेट एकेडेमी (डीसीए) ले प्रमुख प्रशिक्षकमा एसीसीका लेभल थ्री प्रशिक्षक दीपेन्द्र चौधरीलाई नियुक्त गरेको छ ।
धनगढी — घरेलु प्रतियोगिताको ठूलो र चर्चित धनगढी प्रिमियर लिग (डीपीएल) को आयोजक संस्था धनगढी क्रिकेट एकेडेमी (डीसीए) ले प्रमुख प्रशिक्षकमा एसीसीका लेभल थ्री प्रशिक्षक दीपेन्द्र चौधरीलाई नियुक्त गरेको छ ।व्यावसायिक रूपमा क्रिकेटर उत्पादन गर्दै आएको डीसीएले राष्ट्रिय टोलीका पूर्व अलराउन्डर चौधरीलाई अनुबन्धन गरेको सस्थाका अध्यक्ष सुवास शाहीले जानकारी दिए । ‘राष्ट्रिय टोली बलियो बनाउन ग्रासरुट लेभलको क्रिकेटमा जोड नदिई हुँदैन,’ शाहीले भने, ‘विगतदेखि नै हामीले ग्रासरुट लेभलको क्रिकेट विकासमा विशेष ध्यान दिंदै आएका छौं । यसका लागि राम्रा प्रशिक्षक आवश्यक थियो । यसपालि भित्र्याएका छौं ।’चौधरीको प्रशिक्षणबाट राम्रा क्रिकेटर उत्पादन हुनेमा विश्वास शाहीको छ । चौधरीले सन् १९९८ मा राष्ट्रिय टिममा डेब्यु गरी २०११ मा अन्तिम पटक राष्ट्रिय टोलीबाट बाहिरिएका थिए । झन्डै १३ वर्ष टोलीमा बिताएपछि प्रशिक्षणमा आएका चौधरीले एसियाली क्रिकेट परिषद्् (एसीसी) बाट लेभल थ्री प्रशिक्षण कोर्स गरेका छन् ।उनले २०१४ मा भएको एसियन गेम्समा दक्षिण कोरिया राष्ट्रिय महिला टोलीको प्रशिक्षक भई काम गरिसकेका छन् । उनी यू–१६ राष्ट्रिय टोलीका प्रशिक्षकसमेत हुन् । अन्य घरेलु ठूला प्रतियोगिताहरूमा समेत विभिन्न टोली हेरिसकेका चौधरीले डीपीएलमा विराटनगर किंग्स तथा एभरेस्ट प्रिमियर लिगमा चितवन टाइगर्सको प्रशिक्षक थिए ।धनगढी एकेडेमीमा अहिले ९० जना खेलाडीहरू नियमित प्रशिक्षण लिइरहेका छन् । जसमध्ये २५ जनालाई पूर्ण छात्रवृत्तिमा एकेडेमीले प्रशिक्षणको व्यवस्था मिलाएको छ । एकेडमीले चौधरीलाई १ वर्षका लागि जिम्मा दिएको हो । एकेडेमी २०६८ मा स्थापना भएको हो । ‘नेपाल क्रिकेटलाई उचाइमा पुर्‍याउने लक्ष्यका साथ एकेडमी स्थापना भएको हो,’ अध्यक्ष शाहीले भने ।